
PËR DELEGIMIN DHE DISA RREGULLA TË PËRFAQËSIMIT LIGJOR TË MINISTRISË SË TURIZMIT, KULTURËS DHE SPORTIT

Në mbështetje të pikës 4, të nenit 102 të Kushtetutës; të neneve 28 dhe 29, të ligjit nr. 44, datë 30.4.2015, “Kodi i Procedurave Administrative të Republikës së Shqipërisë”; të pikës 2, të nenit 11 dhe pikës 2, të nenit 29, të ligjit nr. 90/2012, “Për organizimin dhe funksionimin e administratës shtetërore”, si dhe të vendimit të Këshillit të Ministrave nr. 512, datë 25.9.2025, “Për përcaktimin e fushës së përgjegjësisë shtetërore të Ministrisë së Turizmit, Kulturës dhe Sportit”,

URDHËROJ:

1. Delegimin e kompetencave të titullarit të Ministrisë së Turizmit, Kulturës dhe Sportit (MTKS), Sekretarit të Përgjithshëm, si vijon:
a) autorizimet për përfaqësimin ligjor të Ministrisë së Turizmit, Kulturës dhe Sportit në proceset gjyqësore, kur ajo thirret si palë në gjykim, nënshkruhen nga Sekretari i Përgjithshëm, në emër të personit/personave që do të përfaqësojnë ministrinë;
b) nënshkrimi i akteve procedurale, si: kërkesëpadi, prapësime, deklaratë mbrojtjeje, parashtrime, ankime, rekurse etj., bëhet nga Sekretari i Përgjithshëm i Ministrisë së Turizmit, Kulturës dhe Sportit. Përjashtimisht, paraqitja e kërkesave të tjera, si dhe çdo veprim procedural i nevojshëm gjatë zhvillimit të seancave gjyqësore, mund të bëhet edhe nga përfaqësuesit me autorizim, me shkrim dhe/ose me gojë.
2. Përfaqësimi në proceset gjyqësore kryhet, si rregull, nga juristë të Sektorit të Këshillimit të Çështjeve Ligjore dhe Gjyqësore pranë MTKS-së. Në rast se vlerësohet e rëndësishme, struktura përgjegjëse për përfaqësimin ligjor i kërkon edhe drejtorive teknike caktimin e një nëpunësi për përfaqësimin e përbashkët të çështjes në gjykatë. Rast pas rasti, përfaqësimi gjyqësor mund të kryhet edhe nga nëpunës të institucioneve të varësisë dhe/ose degët e tyre territoriale, pas përcjelljes së autorizimit nga Ministria e Turizmit, Kulturës dhe Sportit.
3. Kur institucionet në varësi të MTKS-së, përfshihen në procedura gjyqësore/përmbarimore dhe nuk kanë në strukturat e tyre juristë, detyrohen të njoftojnë, brenda 1 (një) dite pune nga akti i njoftimit të gjykatës/shërbimit përmbarimor, në rrugë elektronike dhe shkresore, Sektorin e Këshillimit të Çështjeve Ligjore dhe Gjyqësore pranë MTKS-së, me qëllim hartimin e akteve të mbrojtjes ligjore. Në çdo rast, titullarët e këtyre institucioneve sigurojnë koordinimin me sektorin e lartpërmendur dhe ndjekjen e afateve ligjore, në kushtet kur aktet procedurale të mbrojtjes ligjore nënshkruhen dhe protokollohen po nga këto institucione.
4. Të gjitha strukturat e Ministrisë së Turizmit, Kulturës dhe Sportit, si dhe institucionet në varësi të saj, detyrohen të shkëmbejnë çdo informacion të nevojshëm, mbajtjen e një qëndrimi zyrtar me shkrim dhe/ose dhënie mendimi teknik, me qëllim realizimin e mbrojtjes ligjore nga ana e Sektorit të Këshillimit të Çështjeve Ligjore dhe Gjyqësore.
5. Drejtoria e Aseteve dhe Shërbimeve të Përgjithshme merr masa për sigurimin e logjistikës së nevojshme dhe lëshimin e autorizimeve përkatëse ndaj juristëve që dërgohen me shërbim jashtë qendrës së punës, brenda vendit, në varësi të seancave gjyqësore të caktuara dhe rëndësisë që paraqet procesi gjyqësor.
6. Delegimi i kompetencave fillon me hyrjen në fuqi të këtij urdhri dhe mbaron me shfuqizimin e aktit të delegimit dhe/ose me pushimin e organit delegues ose të deleguar.
7. Kompetencat e deleguara në pikën 1 të këtij urdhri, nuk shoqërohen me efekte financiare. 
8. Urdhri nr. 889, datë 29.10.2024, “Për delegimin dhe disa rregulla të përfaqësimit ligjor të Ministrisë së Ekonomisë, Kulturës dhe Inovacionit”, i ndryshuar, për pjesën e fushës së përgjegjësisë shtetërore të kulturës, shfuqizohet.
9. Ngarkohen të gjitha strukturat e aparatit të Ministrisë së Turizmit, Kulturës dhe Sportit, si dhe institucionet në varësi të saj, për zbatimin e këtij urdhri.
10. Ngarkohet Sektori i Arkiv/Protokollit për komunikimin e këtij urdhri strukturave përkatëse të Ministrisë së Turizmit, Kulturës dhe Sportit, si dhe institucioneve në varësi të saj.
Ky urdhër hyn në fuqi menjëherë dhe dërgohet për botim në Fletoren Zyrtare.

